Ich, Heini Wechtˀ von Obˀnburg, beken̄ offenlich mitt disem brieff, das ich vō bett wegen Hansz Smids, den man nempt Bluͦm, vō Lupfen, vogts des ampts genant das Eigen, innamē und anstatt
der erwirdigē minˀ gnedigē frowē, eptissin un̄ convents zuͦ Kûngsfelden ꝫcꝭ, und des ersamē, wisen Ruͦdolf Nieslis vō Zûrich, ir hofmeistˀs, mitt offem, vˀbannē gericht offenlich zuͦgericht gesessen bin zuͦ Kûngsfelden uff santt̄ Pelagien tag, nach Cristi gepûrt vierzechenhundertfùnfftzigundsechs jar, ✳ und kam un̄ stalt sich ingericht mitt eim fùrsprechen nach des gerichts recht
und gewonheit der erbˀr herˀ, bruͦder Hansz Walther vō Bern, convēt bruͦder un̄ jetz zinszheˀr des gotzhusz zuͦ Santt̄ Urban, in Costentzer bistum gelegē, ✳ innamē, anstatt un̄ mitt vollē gewalt
der erwirdigē, geistlichn̄ hˀn, apt un̄ convents des jetzgenantē gotzhusz zuͦ Santt̄ Urban, ✳ hatt ouch bi im den vesten junckhˀr Hans Heinrich vō Ban̄mosz, vogt zuͦ Lentzburg, und vordert durch
sin fùrsprechen in gericht un̄ recht disz nachgeschribn̄ erbˀr lût um̄ underwisung ettlichˀr guͤttˀn, als hˀnach staͧtt, ✳ den ouch darub̄ vor nach sinē anruͤffen un̄ begerē uff hût ein offen tag gesetzt un̄
verkûndt ist, mitt namē Bertschin Keser vō Mûlinē, ✳ Hansz Costentz vō Lupfen, ✳ Heinī Frigen vō Scheˀntz, Wˀna Stapfer vō Husen, ✳ Hansen un̄ Heinī Meiger die alten ✳ un̄ Henszlin Becken vō Lupfen und
Hansen Zuͦlòuff vō Mûlinē. und offnett durch sinē fûrsprechn̄, wie das gotzhusz zuͦ Santt̄ Urban, obgenāt, ettwas guͤttˀn zuͦ Mûlinē und darub̄ hab, ✳ sient das gotzhusz vō unser gnedigē hˀrschaft von
Oͤsterrich ankomē nach in̄halt eins briefs, darûber gebn̄, den er darub̄ ingericht zougt un̄ hoͤren liesz, ✳ ouch wist, wie dē genemptē gotzhusz zuͦ Santt̄ Urban soͤlich guͤtter von der genemptē unser
herschaft zuͦ pfand ingesetzt un̄ gebn̄ sient fùr zechen marck silbˀs un̄ soͤllēt dem gotzhusz geltē zechen mût roggen gelts jerlichˀ gùlt, ouch der guͤttˀn sin viertzig juch ꝫcꝭ. ✳ soͤlich guͤtter un̄ zinsz
aber inē un̄ irm gotzhusz nach in̄halt ir brieffen nitt gevolgetēt ✳ un̄ wer inē ouch nitt eigenlich wissent noch si under wist, ✳ moͤchten ouch des dahar vō kriegen ✳ und andrˀ sach wegen nie allenklich
bekomē noch under wist werdē, ✳ wer soͤlich guͤter alle hêtt ✳ odˀ wo si alle gelegē, ✳ wie wol dem durch ir vorfarn un̄ si dick nachgefragt ✳ un̄ die sach ouch vormaln alhie ingericht komen, inē ouch damitt
ettlich stuck der guͤttˀn uff einlifthalb juch gezoͤugt un̄ in schrift gebn̄, ✳ daran si abˀ unbenuͤgig werē, ✳ sunder meintē, inē soͤlten die ûbrigē ouch gezoͤigt ✳ un̄ der von den erbˀn lûtē, egenāt, ✳ den si
meinten un̄ getruwten, ettwas darub̄ wissend zuͦ sind, ✳ undˀwist werden, ✳ wer die guͤttˀ hêtt odˀ wo die gelegē werēt ✳ oder wo si der oder der zinsz davon bekomē moͤchtē, ✳ stuͤnd ouch also da ingericht innamē un̄ anstatt als vor un̄ nach dem im tag gesetzt wer ✳ und begeˀrt, ✳ die erbˀn lût mitt recht daran zuͦ wisent, inē soͤlich under wisūg der guͤtˀn als vor nach ir wissen zuͦgebent
un̄ ir wissen darub̄ gelouplich un̄ als sich das in un̄ mitt recht gepurte zuͦ sagend, ✳ inē ouch des urkûnd, ✳ das si nach ir notdurft gebruchē moͤchtent, vō gericht besigelt zuͦgebent, ✳ hoft und getruwtt ouch, das billich un̄ recht zuͦ sind, ✳ daruf
er
es ouch satzt und urteil darub̄ begerˀt. ✳ uff soͤlich sin offnūg mitt mer wortē, herin̄ alle zuͦ melden nitt notdurftig, beschechn̄ fragt ich, obgẽntˀ
richtˀ, der sach halb urteil umb uff den eid, ✳ die ward darub̄ nach minˀ urfrag ein hellenklich gesprochn̄ un̄ damitt die erbˀn lût, so ingericht zuͦgegen gestanden un̄ hˀnach genempt sind,
daran gewisen und inē gebotten bi irn eiden, die si darub̄ mitt urteil ingericht mitt ufer habnē vingˀn und gelertē wortē liplich zuͦ gott und den heiligē gesworn habn̄t, um̄ die
sach undˀwisung un̄ was inē darub̄ un̄ deszhalbn̄ kundt un̄ wissent ✳ sie von inē selbs oder von hoͤrsag, ✳ namlich was si der sach halb wistent oder gehoͤrt hetten ✳ niemand zelieb, zeleid
noch um̄ deheiner andˀn sach den̄ allein um̄ der warheit un̄ des rechtē willen, das damitt zuͦ fûrdrēt, zuͦ sagēt. ✳ und daruf un̄ bi hand si ouch ingericht geseit das, so hˀnach statt. namlich rêtt
un̄ seit Beˀtschi Keser vō Mûlinē, obgenāt, ✳ er un̄ Heini Richinē vō Mûlinē habn̄t vormaln um̄ die sach nach wisen des rechtē ir undˀwisung gebn̄ ✳ und die herrē vō Santt̄ Urban soͤlichs
in schrift genomē, die schrift well er gern hoͤren un̄ ob er ûtzit sich fùro erin̄ren koͤnd ✳ sagen. ✳ daruf ward die schrift ingericht mitt urteil gehoͤrt un̄ wist also: ✳ de bonis in Mûlinē.
item ein acker, litt ze Wega, stost uff die Fuchsrisen uff das Buͦchholtz, ist ein juch guͦt. ✳ itē ein ackˀr, lit uff der Halden, stost hinfùr uff die Halden und litt niden an Cuͦnrat Meigˀs vō Brugg
und trettet hindˀ an Heini Meigˀs acker, sind zwen juch. itē ein acker, lit uff dem Mûszlin, stost uff den Buͦchholtz Rein, trett uff den acker, do das holdˀstûdly uff stàtt, sind zwey juch guͦt. item
ein acker, lit nebn̄t dem Buͦchholtz, stost ufhin un̄ trettet uff Heini Richinē, sint zwey guͦt juch. itē ein acker, litt ob dem Buͦchholtz zwischent Heini Richinē un̄ Zuͦlouff ✳ un̄ trettet hinab
uff Stalders Boden, sint dritthalb juch. itē ein acker, lit im Solboͧm bi Lerchen Gruͦben und trettet hinab undˀ der gruͦbn̄ uff Zuͦloufs un̄ obn̄ trettet er uff Besembûrren acker, ist ein juch guͦt,
buwt Costentzˀ. uff vˀhoͤrūg der schrift, als jetz statt, ✳ rett ✳ Bertschi Keser, obgenāt, ✳ er belip bi der undˀwisūg nach in̄halt der schrift un̄ wisse dˀ halb nûtzit andˀs. ✳ wol sie im indenck
un̄ wissent, das in vergangnˀ zitt ein apt zuͦ Santt̄ Urban gon Brugg in Cuͦntz Wirts husz komē sie ✳ un̄ nach sinē vattˀ geschickt hab, der nun vō alter nitt wol gan noch komē moͤcht, und
kaͤmēt er un̄ Heini Richinē zum apt ✳ und der fragte si ouch um̄ die guͤttˀ und hêtt der underwisung gern gewist, und als si darzuͦ nitt willig, den̄ si mitt recht daran nitt gewist werēt,
ir wissen dar in̄ zuͤ sagē, fragte dˀ apt Uͤly Stapfers, des smids vō Mûlinē, erbn̄ nach, un̄ wurd im genempt Uͤly Stapfer vō Brugg, der kêm, ✳ und erhorte wol, das der selb Stapfer, als mitt
im der guͤttˀ halb gerètt wurd, gichtig wer, ✳ das sin vatter ettliche guͤttˀ, die dem gotzhusz zuͦ Santt̄ Urban zuͦ gehortēt, hette, ✳ davō dem gotzhusz gevolgen soͤlt ein mùt roggen gelts,
und er meinte, Hansz Zuͦlouff und sin bruͦdˀ, die sine guͤttˀ daselbs von im empfangē hettē, soͤlten den mût roggen gelts gebn̄, ✳ das abˀ die Zuͦlouff nitt, ✳ sunder meintē, ✳ si hettēt soͤlich
guͤtˀ von im, dem Stapfer, empfangē um̄ ein genantē zinsz, im den davō zuͦ gebn̄t, un̄ gieng ûtzit fùro darab, soͤlte er, der Stapfer, bezaln un̄ nitt si, ✳ sundˀ si nûtz beruͤren. ✳ Hansz Meigˀ
der alt, obgenāt, spricht, er sie ✳ bi Uͤli Stapfers, des smids vō Mûlinē, ziten mitt demselbn̄ Uͤlin Stapfer gerittē hin uf gon Seltzach um̄ ein stubn̄, ✳ also bête in̄ der Stapfer, mitt im gon
Santt̄ Urban zuͦ rittē, den̄ er mitt dē apt daselbs ettwas uszetragende hêtt, ✳ das beschaͤch un̄ der apt rette mitt dem Stapfer der guͤttˀ halb, obgemeldet, do horte er, das der Stapfer
sprech, ✳ er koͤnd nitt darwidˀ reden, es werēt uff viertzig juch un̄ dero ettlich stuck zuͦ holtz gangē, ✳ ettlich legen wuͤst, also sprech der apt, ✳ er woͤlt gedencken, ✳ sich darzuͦ zuͦfuͤgen,
zuͦ den guͤttˀn zuͦ sechēt un̄ tuͦnd, als sich gepurte, un̄ inē wurd alda essen un̄ trincken gnuͦg gebn̄ un̄ schieden also dannan, ✳ nachmaln hab er davō nûtzit vˀnomē ✳ un̄ sie im ouch andˀs
darub̄ nitt wissēt. ✳ Henszli Lang, obgenant, spricht, im sie gantz nûtzit darub̄ wissent, weder vō hoͤrsag noch sussz, ✳ doch sie Ruͤdi Getzman des smids vō Mûlinē knecht gesin, ✳ den moͤcht
man fragen, ob er ùtzit darub̄ wiste. ✳ Heini Meigˀ, obgenant, spricht, im sie der sach halb noch darub̄ gantz nûtzit zuͦ wissēt den̄ sovil, ✳ er hab wol gehoͤrt, das gotzhusz zuͦ Sant̄ Urban
soͤlt ewas ackˀn ze Mûlinē odˀ da ūb habn̄, das aber er ûtzit fûro davō wisz odˀ gehoͤrt hab ✳ sieint. Hansz Costentz, obgenāt, spricht, im sie der guͤttˀ halb nûtzit wissent den̄ so vil, er habe
des ein acker im Solbòm bi Lerchen Gruͦben, als vor statt, gelegē, vō junckher Hansen vō Gruͤnemberg, seligen, um̄ sechs fiertel roggen gelts empfangē un̄ im ouch zinsz davō
gebn̄. Hansz Zuͦlouff, obgenāt, spricht, im sie vō soͤlich des gotzhusz ze Santt̄ Urban guͤttˀn un̄ ackˀn un̄ ir gelegenheit gantz nûtzit wissēt, ✳ wohin oder war die langent, gangēt odˀ wo si gelegē
sient, ✳ und hab im doch sin vetter Uͤly Stapfer, selig, obgenant, gelichn̄ alle sin guͤttˀ, so sin vattˀ ze Mûlinen und daumb hêtt un̄ im die vō stuck ze stuck, vō acker zuͦ acker und vō furen ze furen
zeholtz und veld gezoͤugt un̄ in̄ daruf gefuͤrt und im von des gotzhusz guͤttˀn nûtzit geseit untz nach dē lichen ûbˀ zechē oder fûnfzechē jar, do ettwas vō des gotzhusz zuͦ Santt̄
Urban guͤttˀn gerett wurd, ✳ sprech sin vetter Stapfer zuͦtz im, ✳ er soͤlt des zinsz ein mût roggē gelts, ✳ rètte er hin wider zuͦ sim vetter, ✳ er hêtte im sine guͤttˀ ze Mûlinē alle gelichē
um̄ zwentzig stuck ✳ un̄ im die gezoͤugt ✳ und aber vō dem mût roggen gelts nûtzit geseit, ✳ darub̄, gehorte dē gotzhusz ze Santt̄ Urban davō ûtzit zegebē, soͤlt er gebn̄ und
in̄ nûtzit beruͤren, und dabi un̄ mitt sient gesin erbˀr lût, ✳ dero noch Hansz Meigˀ und Hansz Mûller von Mùlinē dˀ alt in lebn̄ und die andˀn leidˀ tod sient. ✳ soͤlichˀr sag wie vorstatt
wart dem vilgenantē gotzhusz ze Santt̄ Urban nach begerē des obgen̄ten zinsz hˀn als vor brieff un̄ urkùnd vō gericht ✳ under des obgenantē mins herrē, des hofmeisters,
insigel zuͦgebent erteilt. ✳ und hiebi sind ingericht und darub̄ urteil sprecher gewesen ✳ die erbˀn Heini Hofer vō Scherntz, ✳ Heini Zȳberman und Heini Reig vō Lupfen, ✳ Cuͦntz
Snellman ✳ und Hansz Gebhart vō Windisch, ✳ Heini Gnitholtz vō Obrenburg, ✳ Uͦlman Beck vō Husen, ✳ Henszly Zȳmerman ✳ und Henszly Komler vō Bir ✳ und ander erber lût vil. ✳ und
des alles zuͦ warē, vestem urkûnd hâtt der genēpt min herˀ, der hofmeister Ruͤdolff Nieszli, sin insigel vō des gerichts, ✳ ir ✳ und miner bett wegē nach bekantˀ urteil, ✳ doch minen
gnedigē frowē und dem gotzhusz zuͦ Kûngsfeldē und irn nachkomē, ouch im und sinē erbē in all weg änschaden, offenlich gehenckt andisen brieff, der also zuͦgebent
erteilt und disz vollgangē ist des tags und järs, als vor statt.